CELEX: 32018D1985
Language: ro
Date: 2018-12-13 00:00:00
Title: Decizia de punere în aplicare (UE) 2018/1985 a Comisiei din 13 decembrie 2018 de neaprobare a Willaertia magna c2c maky ca substanță activă destinată utilizării în produsele biocide din tipul de produs 11 (Text cu relevanță pentru SEE.)

14.12.2018   
               
               
                  RO
               
               
                  Jurnalul Oficial al Uniunii Europene
               
               
                  L 317/27
               
            
         DECIZIA DE PUNERE ÎN APLICARE (UE) 2018/1985 A COMISIEI
         din 13 decembrie 2018
         de neaprobare a Willaertia magna c2c maky ca substanță activă destinată utilizării în produsele biocide din tipul de produs 11
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 9 alineatul (1) litera (b),
         întrucât:
         
                     (1)
                  
                  
                     Autoritatea competentă responsabilă de evaluare din Franța a primit, la 17 martie 2014, o cerere de aprobare a microorganismului Willaertia magna c2c maky destinat a fi utilizat ca substanță activă în produsele biocide din tipul de produs 11, conservanți pentru sisteme de răcire și de procesare a lichidelor, astfel cum sunt descrise în anexa V la Regulamentul (UE) nr. 528/2012.
                  
               
                     (2)
                  
                  
                     Autoritatea competentă responsabilă de evaluare din Franța a transmis raportul de evaluare, împreună cu concluziile sale, la 15 martie 2017, în conformitate cu articolul 8 alineatul (1) din Regulamentul (UE) nr. 528/2012.
                  
               
                     (3)
                  
                  
                     La 26 aprilie 2018, Comitetul pentru produse biocide a formulat avizul Agenției Europene pentru Produse Chimice, ținând seama de concluziile autorității competente responsabile de evaluare (2).
                  
               
                     (4)
                  
                  
                     Conform avizului respectiv, este de așteptat ca produsele biocide din tipul de produs 11 care conțin Willaertia magna c2c maky să nu îndeplinească cerințele prevăzute la articolul 19 alineatul (1) litera (b) din Regulamentul (UE) nr. 528/2012. În special, scenariile evaluate în cadrul evaluării riscurilor pentru sănătatea umană au identificat riscuri inacceptabile și nu a fost identificată nicio utilizare în condiții de siguranță. În plus, eficacitatea înnăscută a Willaertia magna c2c maky în a ține sub control Legionella pneumophila nu a fost demonstrată în mod suficient.
                  
               
                     (5)
                  
                  
                     Ținând seama de avizul Agenției Europene pentru Produse Chimice, Comisia consideră că aprobarea utilizării Willaertia magna c2c maky în produsele biocide din tipul de produs 11 nu este adecvată.
                  
               
                     (6)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru produse biocide,
                  
               ADOPTĂ PREZENTA DECIZIE:
         
            Articolul 1
            
               Willaertia magna c2c maky nu se aprobă ca substanță activă destinată utilizării în produsele biocide din tipul de produs 11.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 13 decembrie 2018.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 167, 27.6.2012, p. 1.
         
            (2)  Aviz al Comitetului pentru produse biocide privind cererea de aprobare a substanței active: Willaertia magna c2c maky, Tip de produs: 11, ECHA/BPC/206/2018, adoptat la 26 aprilie 2018.